Meta Fuglsang (SF), 2011-05-19:
Så vil jeg da starte med en serviceoplysning, nemlig, at S og SF er to forskellige partier, som arbejder med forskellige forslag, og i den her sammenhæng er det S, der er kommet med et forslag.
Det er bare til almindelig orientering, at vi ikke er en fusion, men to forskellige partier.
Til gengæld er vi rigtig gode til at arbejde sammen, og det består jo netop i, at man har hver sit og så arbejder sammen om at blive enige om noget fælles.
Jeg synes, at den debat, der har været om det her beslutningsforslag, tager lidt overhånd, og den kommer også til at handle om nogle andre ting end det, man sådan lige kan læse af forslaget.
Vi er jo ikke i tvivl om, at det er rigtig vigtigt, at så mange som muligt deltager i demokratiet og deltager i samfundslivet og dermed også deltager i valg, folketingsvalg og kommunalvalg.
Det er jo nemt at blive til grin, det er jo nemt at stå heroppe og sige, at det også er dumt, fordi for det ene og for det andet, i stedet for at tage udfordringen op og sige, at vi er enige i, at det er vigtigt, at folk deltager i det demokratiske liv, og det her kan være en af de ting, der er, og vi vil så gerne komme med flere forslag til, hvad man kunne gøre for at fremme deltagelsen i det aktive demokratiske liv.
Jeg synes, at det ville klæde de partier, som nu står heroppe og synes, at det her er tåbeligt, at man i stedet for sagde: Vi tager udfordringen om, at folk skal deltage i de valg, der er, op.
Jeg synes, at det er imponerende, at der i en regering, der har indført så detaljeret lovgivning for kommunerne, er partier,
ordførere, der står her og kalder det her centralisme af værste skuffe, betragter det her som detailstyring, når man ser, hvad der i øvrigt er kommet af lovgivning.
Der er flere pointer.
Den ene pointe er: kan og skal.
Det er, at man kan søge en pulje, hvis man gerne vil have midler til at få økonomi til at opretholde f.eks. små valgsteder.
Over for det står selvfølgelig »skal«-lovgivningen.
Det man skal gøre, hvor man ikke selv kan vælge, om man vil gå ind i det eller ej, søge eller ej, men hvor man skal gennemføre en bestemt lovgivning.
Det er den ene del af det.
Den anden del er det her med, at man stoler på kommunerne
Det er jo ikke rigtigt.
Der har været ordførere heroppe, der repræsenterer partier, som ikke har tillid til, at kommunerne kan selv, som ikke respekterer det kommunale selvstyre, som har lavet det ene tiltag efter det andet for at begrænse det kommunale selvstyre på en lang række områder.
Jeg vil sige til den seneste ordfører, hr. Hans Kristian Skibby, at han har været med til at støtte et lovforslag, som giver indenrigsministeren bemyndigelse til at fastsætte, på hvilke områder og i hvilken grad kommunerne skal konkurrenceudsætte, hvis de ikke selv gør det i en aftale.
Hvorfor står man så her fra talerstolen og siger, at det ikke kan nytte noget, at man ikke stoler på kommunerne, man skal jo ikke bare give en minister bemyndigelse til at gøre det ene og det andet.
Det kan man da godt.
Det har man jo gjort tidligere.
Så det er jo dobbeltmoral.
Hvis man skal kalde det her af værste skuffe, er det dobbeltmoral af værste skuffe, når der står partier heroppe og siger, at man har tillid til kommunerne, og det her kan de godt selv finde ud af, når man ser en stribe forslag, der er kørt igennem, hvor man fjerner enhver selvbestemmelse fra kommunerne og totalt underminerer grundlaget for det kommunale selvstyre i en grad, som vi ikke har set tidligere.
Man kan selvfølgelig diskutere, om der skal være en pulje.
Man kan diskutere, om det skal være 5 millioner, men jeg synes ikke, at man kan diskutere, at det er vigtigt at understøtte opretholdelsen af små valgsteder, og at det her så kan være en måde at gøre det på.
Vi kan støtte forslaget, og vi kan støtte, at man går ind og laver en understøttelse af valgdeltagelsen, og så håber vi, at det kan blive startskuddet til f.eks. at tage kommunerne alvorligt og f.eks. at understøtte, at man deltager i valg.
Der er brug for en indsats, ikke bare med hensyn til om der er langt til valgstederne eller ej.
Der er brug for en indsats for unge førstegangsvælgere, så man faktisk får gjort dem aktive i det her.
Så vi støtter forslaget her, og en del af mine kommentarer er jeg i øvrigt kommet med i bemærkningerne til en af de tidligere ordførere, så jeg stopper her.